paragraph_text: Nadahnuće za program ZOOV-COOLA je projekt uglednih hrvatskih interpreta Milka Pravdića, Volodje Balžalorskog, Andreja Petrača i Tomaža Petrača ostvaren ratne 1991. godine, kad su praizvedena djela nekih od nositelja hrvatske suvremene glazbe: Klobučara, Paraća, Ruždjaka i Brkanovića na koncertu  Za kontinuitet hrvatskog glazbenog stvaralaštva te je izveden Kvartet za kraj vremena Oliviera Messiaena, stožerno djelo glazbe 20. stoljeća. To djelo skladano u zarobljeničkom logoru bilo je poticaj za skladanje novih skladbi na programu ovog koncerta, jer se slagao s mjestom i vremenom svog nastanka i ondašnjom hrvatskom ratnom stvarnošću.